Keit ha m'emaon ganti em eus c'hoant da rannañ ur ger bennak war St Mazhev ha Breizh evel maz eo kontet e-barzh "Buhez ar Sent". St Mazhev aet da avielañ Etiopia a voe merzheriet du-hont met sebeliet e voe e gorf e Kaero en Egipt, e-lec'h ma chomas eizh kant vloaz. En navet kantved, pa gouezhas ar vro dindan galloud ar Vuslimiz e c'hoantaas St Mazhev gwelout e relegoù o vont d'ur vro gristen. En em ziskouez a reas da varc'hadourion vreizhat a oa aet da Gaero, hag e lavaras dezho e brezhoneg : " Eus a belec'h ez oc'h-c'hwi, va breudeur, hag evit petra oc'h deuet amañ ?